ಗಾರ್ಡನ್ ಸಿಟಿಯ ಬೆಂಕಿ ಸುಂದರಿ ಉದ್ಯಾನ ನಗರಿ ಬೆಂಗಳೂರಿನಲ್ಲಿ ವರ್ಷವಿಡೀ ಒಂದಲ್ಲ ಒಂದು ಮರ ಹೂ ಬಿಡುತ್ತಿರುತ್ತದೆ... ನೀರುಕಾಯಿ ಮರ ಬೇರೆಬೇರೆ ಪ್ರದೇಶದಲ್ಲಿ ಬೇರೆಬೇರೆ ಕಾಲದಲ್ಲಿ ಹೂ ಬಿಡುತ್ತದೆ. ಮುಂಬೈಯಲ್ಲಿ ಚಳಿಗಾಲ ಮುಗಿಯುವ ಹೊತ್ತಿಗೆ ಹೂ ಬಿಟ್ಟರೆ, ಬೆಂಗಳೂರಿನಲ್ಲಿ ಮಳೆಗಾಲ ಮುಗಿಯುವ ಹೊತ್ತಿಗೆ, ಅಂದರೆ ಸೆಪ್ಟೆಂಬರ್ ಹೊತ್ತಿಗೆ ಅರಳಲು ಪ್ರಾರಂಭವಾಗಿ ನವೆಂಬರ್ - ಡಿಸೆಂಬರ್ ವರೆಗೂ ಕೆಲವು ಮರಗಳಲ್ಲಿ ಹೂವಿರುತ್ತದೆ. ಉದ್ಯಾನ ನಗರಿ ಬೆಂಗಳೂರಿನಲ್ಲಿ ವರ್ಷವಿಡೀ ಒಂದಲ್ಲ ಒಂದು ಮರ ಹೂ ಬಿಡುತ್ತಿರುತ್ತದೆ. ಸೆಪ್ಟೆಂಬರ್ ಬಂತೆಂದರೆ 'ಬೆಂಕಿ ಸುಂದರಿ' ಅರಳಲು ಶುರು. ಈ ಹೂವಿನ ಕಣ್ಣು ಕುಕ್ಕುವ ಕೇಸರಿ ಬಣ್ಣ ಗಮನ ಸೆಳೆಯುತ್ತದೆ. ಈ ಹೂವಿನ ಮರಕ್ಕೆ 'ದಿ ಸ್ಕಾರ್ಲೆಟ್ ಟ್ರೀ, ಫೌಂಟೆನ್ ಟ್ರೀ' ಎಂಬ ಹೆಸರುಗಳಿವೆ. ಕನ್ನಡದ ಹೆಸರು ನೀರುಕಾಯಿ ಮರ. ಈ ಹೂವುಗಳಲ್ಲಿ ನೀರಿನಂತಹ ದ್ರವ ಪದಾರ್ಥ ತುಂಬಿರುತ್ತದೆ. ಇದರಿಂದಲೇ ಈ ಹೆಸರು ಬಂದಿದೆ. ಈ ಮರದ ಮೂಲ ಆಫ್ರಿಕಾ ದೇಶ. ಭಾರತದಲ್ಲಿ ಅತೀ ಚಳಿಯಿರುವ ಭಾಗಗಳನ್ನು ಹೊರತುಪಡಿಸಿ ಉಳಿದ ಎಲ್ಲಾ ಭಾಗಗಳಲ್ಲಿ ಈ ಮರಗಳನ್ನು ಕಾಣಬಹುದು. ಭಾರತದಲ್ಲಿ ಈ ಮರ ಯಾವಾಗ ನೆಲೆ ಕಂಡಿತು ಎಂಬ ಬಗ್ಗೆ ಹೆಚ್ಚಾಗಿ ಮಾಹಿತಿಗಳಿಲ್ಲ. ತಮಾಶೆ ಅಂದ್ರೆ ಈ ಮರ ಬೇರೆಬೇರೆ ಪ್ರದೇಶದಲ್ಲಿ ಬೇರೆಬೇರೆ ಕಾಲದಲ್ಲಿ ಹೂ ಬಿಡುತ್ತದೆ. ಮುಂಬೈಯಲ್ಲಿ ಚಳಿಗಾಲ ಮುಗಿಯುವ ಹೊತ್ತಿಗೆ ಹೂ ಬಿಟ್ಟರೆ, ಬೆಂಗಳೂರಿನಲ್ಲಿ ಮಳೆಗಾಲ ಮುಗಿಯುವ ಹೊತ್ತಿಗೆ, ಅಂದರೆ ಸೆಪ್ಟೆಂಬರ್ ಹೊತ್ತಿಗೆ ಅರಳಲು ಪ್ರಾರಂಭವಾಗಿ ನವೆಂಬರ್ - ಡಿಸೆಂಬರ್ ವರೆಗೂ ಕೆಲವು ಮರಗಳಲ್ಲಿ ಹೂವಿರುತ್ತದೆ. ಒಂದು ಮರದ ತುಂಬಾ ಹೂವಿದ್ದರೆ ಇನ್ನೊಂದು ಮರದಲ್ಲಿ ಇನ್ನೂ ಮೊಗ್ಗುಗಳಿರುತ್ತವೆ. ಈ ಮರ ಸುಮಾರು 70 ರಿಂದ 80 ಅಡಿಗಳವರೆಗೆ ಬೆಳೆಯಬಲ್ಲದು. ಕಡು ಕಂದು ಬಣ್ಣದ ಕಾಂಡ ಹೊಂದಿದ್ದು ಒಳಗಡೆ ತಿರುಳು ಬಿಳಿ ಬಣ್ಣವಿರುತ್ತದೆ. ಈ ಮರದ ಕಟ್ಟಿಗೆಯನ್ನು ಕುಸುರಿ ಕೆಲಸ ಮತ್ತು ಕಾಗದ ತಯಾರಿಸಲು ಉಪಯೋಗಿಸುತ್ತಾರೆ. ಫಲವತ್ತಾದ ಮಣ್ಣು ಮತ್ತು ಹಿತ-ಮಿತವಾದ ಮಳೆ ಈ ಮರದ ಬೆಳವಣಿಗೆಗೆ ಪೂರಕ. ಪುಟ್ಟ ಪುಟ್ಟ ಎಲೆಗಳು ಕೊಂಬೆಗಳ ತುಂಬೆಲ್ಲಾ ಹರಡಿ ಮರವೆಲ್ಲಾ ಹಸಿರು ಹಸಿರು. ಈ ಎಲೆಗಳ ಮಧ್ಯದಿಂದ ಮೊಗ್ಗುಗಳು ಒಂದು ಗುಚ್ಛದಂತೆ ಹೊರಬರುತ್ತವೆ. ಈ ಮೊಗ್ಗುಗಳ ತುಂಬಾ ನೀರು ತುಂಬಿಕೊಂಡಿದ್ದು ಅರಳುವ ಮುನ್ನ ಹೂಗಳು ಆ ನೀರನ್ನು ಹೀರಿಕೊಳ್ಳುತ್ತವೆ. ಹೂಗಳು ಕಡುಕೇಸರಿ ಬಣ್ಣವನ್ನು ಹೊಂದಿದ್ದು ಕೆಳಭಾಗದಲ್ಲಿ ಕೆಂಪು ಮಿಶ್ರಿತವಾಗಿರುತ್ತವೆ. ಪ್ರತಿಯೊಂದೂ ಕೊಂಬೆಯ ತುದಿಯಲ್ಲೂ ಒಂದೊಂದು ಹೂಗುಚ್ಛದಂತೆ ಹೂಗಳರಳಿ ಮರವಿಡೀ ಥೇರಿನಂತೆ ಕಂಗೊಳಿಸುತ್ತದೆ. ಈ ಹೂಗಳು ಸೂರ್ಯೋದಯ ಮತ್ತು ಸೂರ್ಯಾಸ್ತದ ಸಮಯದ ಹೊಂಬಿಸಿಲಿಗೆ ಇನ್ನಷ್ಟು ಹೊಳೆಯುತ್ತವೆ. ಹೂಗಳು ಉದುರಿದ ನಂತರ ಕೊಂಬಿನಾಕಾರದ ಕೋಡುಗಳು ಉತ್ಪತ್ತಿಯಾಗುತ್ತವೆ. ಈ ಮರವನ್ನು ಬೀಜವಲ್ಲದೆ ಕಂದುಗಳಿಂದಲೂ ಬೆಳೆಸಬಹುದು. ಫೆಬ್ರವರಿ - ಮಾರ್ಚ್ ತಿಂಗಳಲ್ಲಿ ಪೂರ್ತಿ ಬೋಳಾಗುವ ಈ ಮರ ಜೂನ್ - ಜುಲೈ ಬರುವಷ್ಟರಲ್ಲಿ ಮತ್ತೆ ಹಸಿರಾಗುತ್ತದೆ. ಮುಖ್ಯವಾಗಿ ಇದು ಅಲಂಕಾರಿಕ ಮರ. ಬೆಂಗಳೂರಿನ ರಸ್ತೆ ಬದಿಗಳಲ್ಲಿ ಈ ಮರಗಳು ಬಣ್ಣ ತುಂಬಿವೆ. ನಗರೀಕರಣ, ವಾಯುಮಾಲಿನ್ಯ, ಶಬ್ದಮಾಲಿನ್ಯ ಈ ಎಲ್ಲಾ ಸಮಸ್ಯೆಗಳ ಮಧ್ಯೆಯೂ ಈ ಮರಗಳು ಹೂವಿನೊಂದಿಗೆ ಕೆಲಸ ಕೊಡುತ್ತಿವೆ. ಇದು ಸಂತಸದ ವಿಷಯವಲ್ಲದೆ ಇನ್ನೇನು? - ವೀಣಾ ಅನಂತ್